Bangladesh / Avioliiton ulkopuolella syntyneen lapsen isyys ja huoltajuus

Bangladesh / Paternity and custody of an extramarital child

**Kysymykset**

1. Millaisella menettelyllä miehen isyys voidaan vahvistaa, kun lapsi syntyy kokonaan avioliiton ulkopuolella tai vanhempien avioliitto on ns. epävirallinen, rekisteröimätön avioliitto?  
2. Mikä asiakirja on pätevä/lainmukainen osoitus vahvistetusta isyydestä? Onko syntymätodistus, jossa isän nimi on mainittu, osoitus siitä, että isyys on virallisesti todettu ja vahvistettu?  
3. Miten (virallisen) avioliiton ulkopuolella syntyneen lapsen huoltajuus määräytyy?  
4. Onko jotain asiakirjoja, joilla vanhempi voi osoittaa huoltajuutensa?

***Questions***

1. How can paternity be confirmed, when the child is born totally out of wedlock or parents are married inofficially unregistered?  
2. What document is a legal certificate of confirmed paternity? Would a birth certificate with father’s name indicate official confirmation of paternity?  
3. How is the (official) custody of an illegitimate child determined?   
4. Are there any documents to certificate custodial rights?

## Millaisella menettelyllä miehen isyys voidaan vahvistaa, kun lapsi syntyy kokonaan avioliiton ulkopuolella tai vanhempien avioliitto on ns. epävirallinen, rekisteröimätön avioliitto?

Lapsen äiti yleensä tunnetaan (poikkeuksina löytölapset), mutta isä tunnistetaan joko olettamalla (avioliitosta äidin kanssa), todistamalla (nykyisin DNA-tutkimuksilla, aiemmin viitteellisesti mm. veriryhmistä) tai tunnustamalla. Bangladeshissa isä voi tunnustaa ulkoaviollisen lapsensa, jos isyys ei olisi mahdoton laillisessa avioliitossa. Menettely kuuluu islamilaiseen perheoikeuteen ja tunnetaan arabiankielisellä nimellä ”iqrar” (al iqrari nasab).[[1]](#footnote-1) Sitä saavat soveltaa muutkin kuin muslimit.[[2]](#footnote-2) Länsimaisesta laillistamisesta menettely eroaa kuitenkin sikäli, että sitä ei sallita, mikäli vanhemmat eivät olisi voineet olla laillisessa avioliitossa lapsen siittämisen aikana.[[3]](#footnote-3) Kyse on siten vanhempien avioliiton laillistamisesta nimenomaan takautuvasti.

Biologisilla vanhemmilla ei ole oikeutta haastaa lapsen äidin aviomiehen isyyttä, sillä avioliitto-olettama menee aina tunnustamisen edelle, ellei lapsen äidin aviomies itse kiistä isyyttään ja siten syytä vaimoaan aviorikoksesta.[[4]](#footnote-4)

DNA-testien käytöstä on islamilaisten oppineiden keskuudessa erilaisia näkemyksiä: osa hyväksyy ne perinteisempiä periaatteita täydentävinä, osa jopa niitä korvaavina.[[5]](#footnote-5) Perimätiedon mukaan Muhammed hyväksyi isyyden tunnistamisen ulkonäön (ar. qiyafah) perusteella. Bangladeshin sunnimuslimien vallitseva hanafilainen koulukunta karsastaa kuitenkin perinnöllisten ominaisuuksien vertailua, ellei isyys ole epätäydellisen avioliiton vuoksi kiistettävissä. Vastaavasti DNA-testeihinkin suhtaudutaan vaihtelevasti ja useimmat oppineet hyväksyvät ne vain perinteisen käsityksen mukaan kiistanalaisissa tapauksissa.[[6]](#footnote-6)

## Mikä asiakirja on pätevä/lainmukainen osoitus vahvistetusta isyydestä? Onko syntymätodistus, jossa isän nimi on mainittu, osoitus siitä, että isyys on virallisesti todettu ja vahvistettu?

“Births, Deaths and Marriages Registration Act” on säädetty jo brittivallan aikaan 8.3.1886.[[7]](#footnote-7) Isyyden tunnustamisesta seuraa isän nimi lapsen syntymätodistuksessa.[[8]](#footnote-8)

## Miten (virallisen) avioliiton ulkopuolella syntyneen lapsen huoltajuus määräytyy?

Islamilaisessa oikeudessa lapsen käytännöllinen huolto (engl. custody, ar. hidhanat) on lähtökohtaisesti äidillä ja holhous (engl. guardianship, ar. wilayat) eli omaisuuden hoito ja edustaminen lain edessä on lähtökohtaisesti isällä.[[9]](#footnote-9)

Bangladeshissa islamilaisen oikeuden edelle menee kuitenkin maallinen lainsäädäntö, kuten brittivallan aikaan 21.3.1890 säädetty ”Guardians and Wards Act”, jonka mukaan vanhempien oikeuksia voidaan ja on myös ollut tapana muuttaa lapsen edun nimissä.[[10]](#footnote-10)

Sunni-islamin hanafilaisen perheoikeuden mukaan lapsen huolto kuuluu äidille, kunnes poika täyttää 7 tai tyttö 15 vuotta; shiiaislamissa ikärajat ovat alhaisemmat, pojalle 2 ja tytölle 7 vuotta. Islamilaisessa oikeudessa vuosi on arabialaisen kalenterin mukaisesti 12 kuunkiertoa eli yleensä 11 päivää lyhyempi kuin aurinkovuosi, mutta toisaalta ikärajat eivät ole tarkkoja tai ehdottomia, vaan viitteellisiä, koska kyse on yksilöllisestä kypsyydestä kuten puhekyvystä tai murrosiästä (shiialaisillakin vain teoreettisesta alaikärajasta) ja lapsen oikeudesta valita oma huoltajansa eli kumman vanhemman luona haluaa asua.[[11]](#footnote-11)

Hinduihin ja kristittyihin sovelletaan hieman erilaisia, usein vanhempia ja vanhoillisempia uskonnollisia perinteitä ja perheoikeuden tulkintoja, joskin lapsen etu menee tuomioistuimissa näidenkin uskontojenkin perinteiden edelle.[[12]](#footnote-12)

Syntymätodistukseen merkitty isä on lapsen holhooja ja hän voi vaatia myös huoltajuutta tai tapaamisoikeuksia, ellei tuomioistuin toisin päätä.[[13]](#footnote-13) Bangladeshin korkein oikeus päätti 24.1.2023, että isän puuttuessa äidillä on täydet oikeudet myös holhoojana ja aviottoman lapsen syrjiminen loukkaisi perustuslaillisia ihmisoikeuksia.[[14]](#footnote-14)

## Onko jotain asiakirjoja, joilla vanhempi voi osoittaa huoltajuutensa?

Syntymätodistus on tärkein perhesuhteita osoittava asiakirja, mutta avioeron jälkeiset tai muutoin poikkeavat huoltajuusjärjestelyt voi osoittaa tuomioistuimen päätöksellä. Oletettavasti Bangladeshissa hyväksytään asiakirjojen puutteessa silminnäkijälausuntoja.

## Lähteet

Haneef, Sayed Sikandar Shah. 30.6.2016. *The Status of an Illegitimate Child in Islamic Law – A Critical Analysis of DNA Paternity Test.* Journal Global Jurist 16,2. <http://irep.iium.edu.my/51796/> (käyty 29.5.2024)

Jahan, Asma. 2015. *Legal Status of Guardianship of Minor – Bangladesh Perspective.* Journal of Asian and African Social Scienceand Humanities 1,3 s. 76-95. <https://www.aarcentre.com/ojs3/index.php/jaash/article/view/47/236> (käyty 29.5.2024)

Law Bhoomi. 12.2.2024. *Acknowledgement of Paternity under Muslim Law (Iqrar-e-nasab).* <https://lawbhoomi.com/acknowledgement-of-paternity-under-muslim-law-iqrar-e-nasab/> (käyty 29.5.2023)

Masum, Md. 1.2.2023. *The mother will be the guardian of the illegitimate child – The Supreme Court.* BD Law Post. <https://www.bdlawpost.com/2023/02/the-mother-will-be-guardian-of.html> (käyty 29.5.2024)

Meherun, Wahed. 13.11.2018. *On norms of custody and guardianship.* The Daily Star. <https://www.thedailystar.net/law-our-rights/rights-advocacy/news/norms-custody-and-guardianship-1659541> (käyty 29.5.2024)

Rubaiyat, Noureen. 2018. *Acknowledgement of Paternity under Muslim Law – Indian Perspective.* BiLD Law Journal 3,2 s. 123-133. <https://bildbd.com/index.php/blj/article/download/57/55/55> (käyty 29.5.2024)

Shabana, Ayman. 28.6.2021. *Islamic Law of Paternity and DNA Evidence.* Islamic Law Blog. <https://islamiclaw.blog/2021/06/28/islamic-law-of-paternity-and-dna-evidence/> (käyty 29.5.2024)

Weishaupt, Adam. 1.1.2010. *Bangladesch.* (Bergmann/Ferid/Heinrich: Internationales Ehe- und Kindschaftsrecht 3)

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. Weishaupt 1.1.2010 s. 49; Law Bhoomi 12.2.2024. [↑](#footnote-ref-1)
2. Weishaupt 1.1.2010 s. 55-56. [↑](#footnote-ref-2)
3. Rubaiyat 2018 s. 125-130; Law Bhoomi 12.2.2024. [↑](#footnote-ref-3)
4. Rubaiyat 2018 s. 129. [↑](#footnote-ref-4)
5. Haneef 30.6.2016. [↑](#footnote-ref-5)
6. Shabana 28.6.2021. [↑](#footnote-ref-6)
7. Weishaupt 1.1.2010 s. 17 ja 71-72; Meherun 13.11.2018. [↑](#footnote-ref-7)
8. Rubaiyat 2018 s. 128; Meherun 13.11.2018. [↑](#footnote-ref-8)
9. Jahan 2015 s. 77-79. [↑](#footnote-ref-9)
10. Weishaupt 1.1.2010 s. 16, 51 ja 61-67; Jahan 2015 s. 82-83. [↑](#footnote-ref-10)
11. Weishaupt 1.1.2010 s. 50; Jahan 2015 s. 78. [↑](#footnote-ref-11)
12. Jahan 2015 s. 90-92. [↑](#footnote-ref-12)
13. Rubaiyat 2018 s. 129. [↑](#footnote-ref-13)
14. Masum 1.2.2023. [↑](#footnote-ref-14)